"Setswana Puotlaleletso ya Ntlha (FAL)/P1 6 DBE/Ngwanaitseele 2014 NSC KAROLO YA B: TSHOBOKANYO POTSO 2 Buisa temana e e latelang (TEMANA C) mme morago o ntshe dintlha di le SUPA tsa botlhokwa tse o tla di dirisang fa o kwala tshobokanyo ka botlhokwa jwa meila ya Batswana. DITAELO 1. Kwala dipolelo tse di nang le dintlha di le SUPA, mme mafoko a gago a nne 70. 2. Dinomoro tsa dipolelo di kwalwe go simolola ka 1–7. 3. Kwala ntlha e le NNGWE mo polelong. 4. Kwala ka mafoko a gago. 5. Kwala palogotlhe ya mafoko a o a dirisitseng kwa bokhutlong jwa tshobokanyo. TEMANA C MEILA YA BATSWANA Thulaganyo mo botshelong jwa Batswana ke lehumo le ba ka se le amogweng ke ope. Botshelo jwa Batswana ka kakaretso bo ikaegile mo meetlong, ditumelo dingwe le meila e e rileng. Motsetse ga a tshwanela go ja ka seatla gonne go dumelwa gore ga a phepa. Motsetse gape ga a neye batho dijo. Setswana se itsa motho go kopa letswai bosigo, gonne Batswana ba dumela gore ba ka konopiwa ka lona. Tota le barekisi ba Batswana ga ba dumele go rekisa letswai bosigo ka ba dumela gore bomadimabe bo ka tla ba ba wela. Matlakala ga a tshwanela go lala a kgobokantswe gonne bommampipi ba ka a loa, mme botshelo ka mo lelapeng ba se ka ba tsamaya sentle. Basetsana le basadi ba ba belegang ga ba a tshwanela go ja ngati, ke sejo sa basadibagolo. Gompieno le bagolo ga ba itlhaloganye ka ntlha ya go tlola meila ya setso. Mosetsana o ne a sa tshwanela go ya kwa gaabo mosimane pele a nyalwa. Mosetsana o ne a rwalelwa ditlhako, a sa ikise kwa bogadi. Basetsana ba gompieno ga ba rerwe ka ba ipagololela mogodu mo setlhareng. Go tshola ngwana o sa nyalwa e ne e le moila e bile go twe motho o wele letsele. Mosetsana o ne a sa tsamaye le mosimane yo a mo ratang mo pontsheng jaaka bana ba rona ba senyegile e bile ba leka go bontsha lorato lwa bona. Setso le meila di tshwanetse go tlhokomelwa ka di kgona go bopa botho jwa Motswana. [Setswana sa kwa Lowe: J Malao le ba bangwe] PALOGOTLHE YA KAROLO YA B: 10 Kwalololo e ileditswe Phetla"